चितवन । भरतपुरवाट काठमाण्डौका लागि उडेको यति एयरको जेट स्टिम विमानमा चरा ठोक्किएपछि आकस्मिक अवतरण गरिएको छ ।
अपरान्ह ४ वजेर १० मिनेटमा उडेको जहाजमा भरतपुर रिजालचोकमाथि पुग्दा सानो भंगेरो जातको चरा इन्जिनमै पसेपछि आकस्मिक अवतरण गरिएको यति एयरका भरतपुर शाखा प्रवन्धक राजेश सिहले जानकारी दिनुभयो ।
प्रवन्धक सिंहका अनुसार क्याप्टेन रमेश श्रेष्ठले जहाज उड्ने वित्तिकै इन्जिनमा चरा छिरेको आशंका गरेपछि तत्कालै भरतपुर विमानस्थलमा आकस्मिक अवतरण गराउनुभएको थियो ।
समयमै अवतरण गराएका कारण ठूलो दुर्घटनाबाट जहाज जोगिएको भरतपुर विमानस्थलले जनाएको छ । यात्रुहरु सकुसल रहेका छन् ।
उनीहरुलाई अर्को जहाज झिकाएर काठमाण्डौं पठाईएको सिंहले वताउनुभयो । अर्को जहाजमा इन्जिनियरहरु पनि आएका छन् ।
चरा ठोक्किएको जहाजको परीक्षण गरेपछि तत्काल उडाउन गर्न सकिने कि नसकिने भन्ने यकिन हुने सिंहले वताउनुभयो ।